বড়লেখা উপজেলার কাঁঠালতলী ইউনিয়নের মাধবগুল গ্রামে লন্ডন প্রবাসীর বাড়িতে গত ৪ জুলাই বৃহস্পতিবার ভোররাত ২টায় ডাকাতরা হানা দিয়ে স্বর্ণালংকার, নগদ টাকাসহ ৮ লাখ টাকার মালামাল লুটে নিয়েছে। ডাকাতকবলিত বাড়ির লোকজন ও থানা পুলিশ সূত্র জানায়, বৃহস্পতিবার ভোররাত আনুমানিক ২টায় ৭/৮ জনের একদল ডাকাত জানালা ভেঙ্গে ঘরে প্রবেশ করে সবাইকে বেঁধে ফেলে। এরপর আলমিরার চাবি নিয়ে নগদ ১ লাখ ১০ হাজার টাকা, ১০ ভরি স্বর্ণালংকার ও কাপড় চোপড়সহ ৮ লাখ টাকার মালামাল নিয়ে যায়। খবর পেয়ে থানা পুলিশ ঘটনাস্থল পরিদর্শন করে। এ ব্যাপারে বড়লেখা থানার সেকেন্ড অফিসার উপ-পরিদর্শক (এসআই) জামাল উদ্দিন জানান, পুলিশ রাতেই ঘটনাস্থল পরিদর্শন করেছে। ডাকাতির ঘটনাটি রহস্যজনক। এ ঘটনায় এখনও লিখিত অভিযোগ পাওয়া যায়নি। কুলাউড়া অফিস॥